১০২ বছরের বাবা। ৭৫ বছরের ছেলে। বাপ-ছেলের গপ্পোটি নিঃসন্দেহে বেশ আকর্ষণীয়। সে গল্প ক্যামেরা-বন্দি হতে শুরু করবে সম্ভবত এ বছরের শেষেই। ‘১০২ নট আউট’ ছবির পরিচালক উমেশ শুক্ল জানিয়েছেন, বাবা অমিতাভ বচ্চন এবং ছেলে পরেশ রাওয়ালের ডেট পাওয়া গেলেই ছবির শ্যুটিং শুরু হয়ে যাবে। চিত্রনাট্য পুরোপুরি তৈরি। পরিচালক জানিয়েছেন, একই নামের একটি গুজরাটি নাটক থেকে গল্পটি নেওয়া। ১০২ বছরের বৃদ্ধ চান পৃথিবীর সবচেয়ে বয়স্ক মানুষের রেকর্ড ভাঙতে। এ হেন অতিবৃদ্ধের সঙ্গে ৭৫ বছরের ছেলে পরেশ রাওয়ালের সম্পর্কের রসায়ন নিয়েই ছবির কাহিনি। ‘ও মাই গড’ ছবির পরিচালক বর্তমানে ব্যস্ত রয়েছেন তাঁর ‘অল ইজ ওয়েল’ নিয়ে। ছবিটিতে অভিষেক বচ্চন, ঋষি কপূর, সুপ্রিয়া পাঠক ছাড়াও রয়েছেন দক্ষিণী নায়িকা আসিন। অতিথি-চরিত্রে রয়েছেন সোনাক্ষী সিনহা। এই ছবিটির মুক্তির পরেই ‘১০২ নট আউট’-এর শ্যুটিং শুরু হবে।